બ્રહ્મવૈવર્ત પુરાણમાં જણાવાયું છે કે દેવતાઓને પ્રસન્ન કરતા પહેલાં મનુષ્યોએ પોતાના પિતૃઓ, પૂર્વજોને પ્રસન્ન કરવા જોઈએ. હિન્દુ જ્યોતિષમાં પણ પિતૃદોષને સર્વજટિલ કુંડલી દોષોમાંનો એક કુંડલીદોષ માનવામાં આવે છે. પિતૃઓની શાંતિ તથા તેમના મોક્ષ માટેના કર્મને શ્રાદ્ધકર્મ કહે છે. આ ધાર્મિક પર્વ પ્રતિવર્ષ ભાદરવા વદ પૂનમથી શરૂ કરી ભાદરવા વદ અમાસ સુધીના દિવસોમાં મનાવાય છે. એવું માનવામાં આવે છે યમરાજ આ દિવસોમાં આપણા પિતૃઓને આઝાદી-મુક્તિ આપે છે, જેથી તે મૃત્યુલોકમાં તેમના વંશજો દ્વારા થતી શ્રાદ્ધકર્મ વિધિને પામે અને દોષોનું નિવારણ કરી મોક્ષને પામે છે. આ યમ એટલે કાળ પણ આ શ્રાદ્ધપર્વને મહત્ત્વનું સ્થાન આપે છે.